kardosdrur/scandi-wiki huggingface dataset:
Birgit Boline Erfurt

Birgit Boline Erfurt (født 26. juli 1943) er en dansk sangerinde og kunstmaler.

Bolines malerier er kendetegnet ved deres surrealistiske snit, og meget poetiske temaer.
I 1984 og 1985 lavede hun omslagstegning til to kriminalromaner af Franz Beckerlee.
Musikalsk har Boline hovedsageligt markeret sig i et samarbejde med hendes tidligere samlever Claus Clement Pedersen, bedre kendt som TømrerClaus, der har medvirket på alle indspilninger.
TømrerClaus var også en del af Boline Band, der bl.a. talte den tidligere Alrune Rod trommeslager Karsten Høst, Ib Tranø og skuespilleren og instruktøren Helle Ryslinge.

I dag er Boline ikke længere musikalsk aktiv, men har helt helliget sig maleriet. Blandt de mange steder hun har udstillet kan bl.a. nævnes:

 Göteborg Kunsthalle (1977).
 Galerie Passepartout (1979)
 Loft Art Center, New York City (1983).
 L´art Jalon, Paris (1984).
 Café Chips, København (1995).

Diskografi 

 Punk Them Into Shit (single) 1979.
 Ramblers Destination (single) 1979.
 Alvorlig Leg Med Beton (single) 1979.
 Boline Band: Boline (lp) 1982.
 Boline & TC: La Dot (cd) 1993.

Ekstern henvisning 

Link: http://www.mgnet.dk/boline 

Sangere fra Danmark
Kunstnere fra Danmark
Thomas Grue

Thomas Anton Grue Madsen (født 15. april 1952 i Store Lindet, Birket, Lolland, død 19. september 2010 i København) var en dansk guitarist. 

Thomas Grue var kendt for sit habile rytmiske guitarspil, der bragte ham vidt omkring i dansk rockmusik, hovedsageligt i 1970´erne og 1980´erne.

Han spillede med utallige danske grupper og solister og var i mange år en del af musikmiljøet på Christianshavn i København, som han flyttede til i 1971.
 
Han blev bredt kendt som Kim Larsens faste sparringspartner, fra Larsens solodebut "Værsgo" i 1973, til og med "Forklædt Som Voksen" i 1986, hvor han var den første guitarist i Kim Larsens orkester Bellami. Samarbejdet ophørte samme år. "Værsgo" var primært Larsens og Grues plade, idet produktionen og arrangementerne af musikken var akustiske guitarer og ikke så meget andet. Grue har dermed en stor del af æren for pladens succes.

Foruden Kim Larsen, spillede Thomas Grue med bl.a. Lone Kellermann, Stig Møller, Niels Pind Pedersen, Skousen & Ingemann, C.V. Jørgensen, Frede Fup, Snold, Swing Jørgens Rytmecirkus, Røde Mor, Troels Trier, Leif Sylvester, Bjarne Liller, Clausen og Petersen, Jomfru Ane Band, Niels Skousen og Dione Band.

Fra julen 2005 spillede Thomas Grue med Tømrerclaus i orkestret Band Of Friends ind til april 2007. Samme sommer, indgik han som guitarist i det Christiania relaterede orkester Sorteper, med bl.a. violinisten Mikkel Bayer og saxofonisten og orgelspilleren Niels "Pind" Pedersen.

Referencer

Eksterne henvisninger 
 

Guitarister fra Danmark
Rockmusikere fra Danmark
Personer fra Lolland
Prenzlauer Berg

Prenzlauer Berg, også kaldet Prenzl'berg, bydel i det tidligere Østberlin, som indtil reformen af Berlins bydele i 2001 administrativt var en selvstændig kommune. Nu er Prenzlauer Berg en del af distriktet Pankow.

Historie 
Prenzlauer Berg udviklede sig under den sidste halvdel af det 19. århundrede med baggrund i den såkaldte Hobrecht-plan, som blev udviklet af James Hobrecht i 1862. Kvarteret var i mange år et udpræget arbejderkvarter med lange boligkarreer, og husede mange intellektuelle, kunstnere og studerende.

Under nazi-tiden var kvarteret en højborg for den tyske modstandsbevægelse. Efter Tysklands genforening har størstedelen af boligmassen gennemgået renoveringer, og sammen med stigende boligpriser har det bevirket, at flere velhavende er flyttet til kvarteret, der er blevet lidt mere mondænt – men som dog stadig politisk er en sikker socialdemokratisk/socialistisk bastion. Som et kuriosom kan nævnes, at forbundskansler Angela Merkel under DDR-tiden boede på Schönhauser Allee.

I dag rummer Prenzlauer Berg mange pubber, restauranter, caféer, gallerier og små butikker, og der findes et natteliv, som er unikt i forhold til resten af Berlin. Prenzlauer Berg og i særdeleshed området omkring U-Bahn-stationen på Schönhauser Allee har mange barer og klubber for homoseksuelle.

I de senere år er området også blev populært blandt børnefamilier, og der har som et af de få steder i Tyskland været et sandt babyboom i kvarteret, hvilket afspejles i de mange legepladser, børnehaver og børneudstyrsforretninger.

Udover flere bus- og sporvognslinier, har Prenzlauer Berg også tre U-Bahn-stationer (Senefelderplatz, Eberswalder Straße og Schönhauser Allee) og to S-Bahn-stationer (Schönhauser Allee og Prenzlauer Allee).

Området rummer desuden et rigt udvalg af forretninger.

Eksterne henvisninger 

 Artikel fra BBC om baby-boomet i Prenzlauer Berg

Bydele og forstæder til Berlin
Førerprincippet

Førerprincippet (tysk: Führerprinzip), henviser til et system med et hierarki af ledere, som ligner en militær struktur. Dette princip blev implementeret i stor stil i Nazityskland. Det blev dog ikke opfundet af nazisterne.

Politik
Borgerskab

Borgerskab refererer dels til at være borger i en by og om de rettigheder om blandt andet at drive erhverv, dels om statsborgerskab; kan bl.a. betyde tilhørende den velstillede del af befolkningen.

I historisk tid var borgerskabet en særkilt gruppe, der adskilte sig fra arbejdere, bønder, adelen og gejstlige. I marxistisk terminologi benævnes borgerskabet med termen 'bourgeoisie'.

Historie 
Borgerskabet er en betegnelse, der har været brugt om en socialgruppe i byerne.

I bystater som Rom og Athen var det borgerskabet, der styrede byen.

I middelalderen begyndte man at kalde gruppen af grundejere, handlende (senere dem med næringsbrev) og håndværksmestre for borgere, og de nød særlige privilegier og rettigheder. Det var normalt de velstillede indbyggere, og de bestemte i byrådene, og borgerskabet som begreb begyndte at blive etableret.

I 1700 skulle alle selvstændige håndværkere og handlende i København have borgerskab for at kunne få lov at drive virksomhed. Dette krævede at personen var myndig, ustraffet, og at han var uddannet i et håndværks- eller handelslav og havde aflagt mesterprøven. Kvinder kunne ikke få borgerskab.

I 1800-tallet var borgerskabet overklassen i byerne, og i denne gruppe var akademikere og velhavende forretningsfolk. De begyndte også at få politisk magt
Fra begyndelsen af 1800-tallet begyndte svende, altså personer som ikke havde aflagt mesterprøve, at kunne få borgerskab, såfremt de havde arbejdet 4 år i et laug. De blev kaldt frimestre. Fra 1857 kunne kvinder som var enker, fraskilte eller ugifte også lov at drive næring på lige fod med mænd, mens gifte kvinder først kunne opnå dette efter 1931.

Se også 
 Statsborgerskab
 Dansk indfødsret

Referencer

Eksterne henvisninger 
 Baggrundsartikel om borgerskabet fra Det Kongelige Bibliotek

Sociale opdelinger
Politisk økonomi
Socialvidenskabelige begreber
Børge Børresen

Børge Anders Børresen (25. maj 1919 i Vejle – 4. marts 2007 smst) var en dansk sejlsportsmand og bådebygger. Han er kendt for sit pionerarbejde i udviklingen af Drage-båden, som han byggede den første danske udgave af i 1936 sammen med sin bror Albert.Siden blev han en af verdens mest velanskrevne Drage-byggere, lige som han selv aktivt sejlede kapsejlads i båden. Blandt hans meriter her kan nævnes, at han sammen med Jesper Bank blev verdensmester i båden i så høj en alder som 74 år i 1993. VM blev afviklet i Travemynde.

Sammen med Albert grundlagde han Børresens Bådebyggeri i 1939. 

Børge Børresen var ligeledes aktiv i det organisatoriske arbejde med Dragesejlads som formand for Dansk Drageklub og vicepræsident i den Internationale Drageklub. Han var æresmedlem i Dansk Drageklub, hvor han gjorde et kæmpearbejde.

Børge udmærkede sig ved at være en særdeles fair sportsmand. Lavede han en erkendt fejl, der generede andre både under en kapsejlads, trak han sig omgående ud af sejladsen. Det pudsige var at hans liv var på vandet - ikke i vandet! Han lærte nemlig aldrig at svømme!

Få, hvis ingen, har som ham bygget sin egen lystbådehavn. Sten for sten kørt på plads med en trillebør! Stædig og særdeles målbevidst som få.

Eksterne henvisninger 
 

 Nekrolog på www.baadmagasinet.dk

Sejlsportsfolk fra Danmark
Personer fra Vejle
Conservapedia

Conservapedia er et privat wikiprojekt der ønsker at skabe et leksikon hvis artikler er pro-amerikanske, støtter konservativ kristendom og socialkonservatisme.

Projektet blev grundlagt af Andrew Schlafly, søn af den konservative kommentator Phyllis Schlafly, som svar på en påstået anti-kristen og anti-amerikansk bias i artiklerne på Wikipedia. Ifølge de seneste historier om siden stammer Conservapedia oprindeligt fra et projekt som hjemmeunderviste børn og unge har lavet som en del af en skoleopgave. Udover dets rolle som leksikon bruges conservapedia ligeledes af Andrew Schlafly's Eagle Forum University. Materiale til forskellige online kurser for eksempel om USA's historie kan hentes på siden.   . Eagle Forum University er associeret med Phyllis Schlaflys Eagle Forum.  Hjemmesiden er blevet kritiseret, både inde og uden for USA, for bias og unøjagtigheder.

Eksterne henvisninger
 Conservapedia

Referencer 

Onlineencyklopædier
Wikier
Tine Enger

Tine Charlotte Cochrane Enger Jensen (født 24. juni 1965) er en dansk forfatter og foredragsholder.

Uddannelse 
Tine Enger er student fra Sct. Knuds Gymnasium i Odense fra 1984 og uddannet som revisor.

Efter en længere erhvervskarriere blev hun bachelor i dansk fra Syddansk Universitet i Kolding i 2006.

Forfatterskab 
Tine Enger begyndte at skrive digte i gymnasiet, og har skrevet digte siden, når der har været lejlighed til det.
Hun debuterede i 2005 med romanen Fjern. Romanen hvis handling udspiller sig i Vestjylland, fik gode anmeldelser.

I 2013 udkom romanen Land Under som er en krimi som foregår på en hallig i Vadehavet, som blev godt anmeldt af Anette Jensen fra Grænseforeningen.

Enger debuterede i 2014 som lyriker med Brystbærer. I 2016 udkom digtsamlingen Mens jeg passer min have.

Referencer

Eksterne henvisninger
 
 Tine Enger på Litteratursiden.dk

Tine Enger Dansk Forfatterforening

Romanforfattere fra Danmark
Personer fra Odense
Dansksprogede forfattere fra Danmark
Alumni fra Syddansk Universitet
Mediebureau

Et mediebureau er en virksomhed, der hjælper annoncører med at kommunikere med deres kunder. Dette giver sig udslag både i kampagneplanlægning samt det egentlige indkøb hos de forskellige medier. Yderligere deltager mediabureauerne ofte i egentlig strategisk planlægning, og hjælper også med håndtering af kommunikation, der ikke formidles gennem traditionelt medieindkøb, f.eks. PR og virale kampagner. Mediebureauet bruges også til at gennemskue prisstrukturer på markedet og taktiske prisforhandlinger.

Tidligere – i 1970’erne og starten af 1980’erne – var der ofte formaliserede samarbejder mellem mediabureauerne og de reklamebureauer, de udsprang af. Dette er dog blevet mindre og mindre udtalt, og reklamebureauerne er nu kun én blandt flere kontaktflader mellem mediabureau og annoncører.

Medievirksomheder
Markedsføringsvirksomheder
Guy de Maupassant

Guy de Maupassant (født Henry-René-Albert-Guy de Maupassant 5. august 1850, død 6. juli 1893 i Paris) var en fransk forfatter, der mest er kendt for sine noveller om menneskers knuste håb og drømme. Maupassant skrev vittigt om dyrisk begær og yndige frivole forhold og var udpræget misantrop. Det skinner tydeligst igennem i hans vittige noveller. Han skrev seks romaner.

Hans bøger vandt stor popularitet i Danmark. De blev oversat i begyndelsen af 1900-tallet af journalisten Loulou Lassen.

Bibliografi 
 Boule de suif (1880) 
 La Maison Tellier (1881) 
 Une Partie de campagne (1881)
 Mademoiselle Fifi (1882)
 La Légende du Mont St Michel (1882)
 Une vie (1883) (roman)
 Contes de la Bécasse (1883)
 La Ficelle (1883)
 Clair de Lune (1883)
 Au Soleil (1884)
 Les Sœurs Rondoli (1884)
 Yvette (1884)
 La Parure (1884)
 Miss Alex (1884)
 Adieu (1884)
 L'Héritage (1884)
 Monsieur Parent (1885)
 Bel-Ami (1885) (roman)
 Contes du jour et de la nuit (1885)
 La Petite Roque (1886)
 Toine (1886)
 Mont-Oriol (1887) (roman)
 Le Horla (1887)
 Sur l’eau (1888)
 Pierre et Jean (1888) (roman)
 Le Rosier de madame Husson (1888)
 L’Héritage (1888)
 Fort comme la mort (1889) (roman)
 La Main gauche (1889)
 Histoire d’une fille de ferme (1889)
 La Vie errante (1890)
 Notre Cœur (1890) (roman)
 L’Inutile beauté (1890)
 Le Père Millon (1899) (udgivet posthumt)
 Le Colporteur (1900) (udgivet posthumt)
 Les Dimanches d’un bourgeois de Paris (1900) (udgivet poshumt)

 Litteratur 
 Paul Morand, Guy de Maupassant – En Biografi, Schønbergske Forlag, 1943.

 Eksterne henvisninger 
 

 Mange af Maupassants værker findes på Wikisource (på fransk)'' 
 Guy de Maupassant på Online-literature.com 
 Guy de Maupassant  på Kirjasto.sci.fi 
 Guy de Maupassant på Fantasticfiction.co.uk 
 

Novelleforfattere fra Frankrig
Franskmænd i 1800-tallet
Romanforfattere fra Frankrig
Electromagnetic Aircraft Launch System

Electromagnetic Aircraft Launch System (EMALS), et nyt katapultsystem, som er under udvikling af den amerikanske flåde, til acceleration af fly fra hangarskibsdæk. Systemet er elektromagnetisk drevet til forskel til nu anvendte katapultsystemer, som er dampdrevne.

Systemet bliver installeret i den nye serie af amerikanske hangarskibe i Gerald R. Ford-klassen (CVN-21), hvor det første hangarskib med navnet USS Gerald R. Ford blev indsat i 2017. Første brug af  Electromagnetic Aircraft Launch System fandt sted den 28. juli 2017, da en Super Hornet blev opsendt med systemet.

Fordelene ved systemet i forhold til opsendelse ved hjælp af damp er, at systemet kræver mindre vedligeholdelse og mindre rørføring. Ved opsendelse med damp overføres kraften primært ved udløsningen af dampen, hvilken medfører et stort pres på det opsendte flys ramme og skrog, hvorimod der ved opsendelse ved hjælp af elektromagnetisme kan ske en linær kraftpåvirkning, hvilket giver en langt mere jævn kraftpåvirkning af flyet. Tilsvarende indebærer vanddampen en forøget korrosion af selve systemet og dets omgivelser (inklusive flyet), hvilket også undgås ved elektromagnetisk kraftoverførsel.

Systemer
EMALs er sammensat af fire undersystemer kort beskrevet:

Lineær induktions-motor (LIM)
LIM er udviklet som en integreret enhed af flyvedækket, sammenbygget med katapulten.

Omformere
Vekselstrøm tages fra fartøjets hovedforsyning som omformes til jævnstrøm.

Hovedforsyning
Traditionelle vekselstrømsgeneratorer.

Kontrolsystem
Styring af el-tilførslen til LIM samt alle relevante parametre.

Eksterne henvisninger 

 Beskrivelse af systemet på globalsecurity.org  

Elektronik
Militærfly
Hangarskibe
Elektromagnetiske fremdriftsenheder
Boris Pasternak

Boris Leonidovitj Pasternak (, ; født 10. februar 1890 i Moskva, Det Russiske Kejserrige, død 30. maj 1960 i Peredelkino, Moskva oblast, Sovjetunionen) var en russisk forfatter, der er mest kendt for sit værk Dr. Sjivago  fra 1957, der blev en verdenssucces i Vesten, og i 1965 filmatiseret af MGM som Doktor Zjivago med Omar Sharif i titelrollen.

I 1958 blev Pasternak tildelt Nobelprisen i litteratur, og tog først i mod den, men blev så presset af de sovjetiske myndigheder til at afslå den.  Dr. Sjivago var forbudt læsning i hjemlandet; først i 1988 udkom bogen i Sovjetunionen. 

Få år senere døde han af lungekræft.

Bibliografi 
 En tvilling i skyerne (1914)
 Min søster Livet (1917)
 Lejdebrev (1931)
 Prosa (1953)
 Dr. Zjivago (1957)
 Den sidste sommer (1959)
 Forsøg til en selvbiografi (1959)
 Digte (1961) (udgivet posthumt)

Noter

Eksterne henvisninger 

Personer fra Moskva
Skønlitterære forfattere fra Sovjetunionen
Skønlitterære forfattere fra Rusland
Nobelprismodtagere i litteratur
Nobelprismodtagere fra Rusland
Selvbiografer fra Rusland
Jacob Jonia

Jacob Jonia (født 1966 i Esbjerg) er en dansk forfatter, oversætter og gymnasielærer. Han har udgivet tre bøger i perioden 1992 – 1999.
Af disse tre bøger er bogen "Sådan får du 13 uden at lave lektier" givet vis den mest kendte og kontroversielle af de tre. Heri udleverer han alle lærernes hemmeligheder om karaktergivningen, han kommer med smuthuller og sjove fif, krydret med en god portion humor. Der følger desuden en prisliste over forskellige former for afleveringer med i bogen.

Bibliografi 
 Duel alene – Roman, Borgen, 1992, 213 sider
 Kolesterolklubben – En historie om dengang sidst i 1990'erne Hovedland, 1995, Hæftet, 191 sider
 Sådan får du 13 uden at lave lektier – Håndbog for dovne stræbere	Hovedland, 1999, Paperback, 127 sider

Romanforfattere fra Danmark
Dansksprogede forfattere fra Danmark
Gymnasielærere fra Danmark
Hans-Jørgen Nielsen

Hans-Jørgen Nielsen (23. juni 1941 i Herlufmagle – 10. april 1991) var en dansk forfatter og kritiker som hovedsageligt har skrevet digte og essays. Hans bog "Haiku" (Borgen, 1963) introducerede for alvor haikugenren i Danmark. I den brede offentlighed er Hans-Jørgen Nielsen kendt for romanen "Fodboldenglen" (Tiderne Skifter, 1979).
Sidstnævnte er blevet karakteriseret som en generationsroman, og fik stor succes hos og betydning for periodens unge. Den er oversat til flere sprog.

Hans-Jørgen Nielsen blev student fra Akademisk Studenterkursus i København i 1961. Han debuterede som forfatter i 1963 med gendigtninger af japanske Haiku-digte.

Som kritiker først tilknyttet Ekstrabladet, senere Information, og senere som redaktør af Politisk Revy.

Hans-Jørgen Nielsen var medlem af Det Danske Gastronomiske Akademi.

Kilder

Eksterne henvisninger 
 

 Thorvald Berthelsen: "Dansk Haiku og modernisme", Forlaget Ravnerock 2021, side 56-71.

Romanforfattere fra Danmark
Digtere fra Danmark
Essayister fra Danmark
Redaktører fra Danmark
Kritikere fra Danmark
Dansksprogede forfattere fra Danmark
USN

USN eller USNS har flere betydninger:
 United States Navy – USN, den amerikanske flåde
 United States Naval Ship – USNS, hjælpeskibe i den amerikanske flåde
Hjemmel

Hjemmel er at have lovlig adkomst til eller besiddelse af noget.

Dels er det et grundlæggende juridisk princip: at offentlige myndigheders konkrete afgørelser og generelle administrative forskrifter skal have støtte (hjemmel) i lovgivningen.

Jura
Ord og vendinger
MSV Duisburg

MSV Duisburg er en tysk fodboldklub fra Duisburg i Ruhr-distriktet. Klubben spiller i den tyske liga, .

Historie 
Klubben blev grundlagt i 1902 under navnet Meidericher SV. I 1905 fusionerede den med SC Viktoria Meidericher under det førstnævnte navn. Først i 1967 skiftede klubben til det nuværende navn.

I 1962 rykkede klubben op i den bedste række, og den blev dermed en af de oprindelige 16 mandskaber i den første Bundesliga. Første sæson var også klubbens mest succesrige, da det blev til en andenplads – en bedrift, der aldrig siden er gentaget. De næste 20 år var Duisburg fast inventar, men i 1983 rykkede den ned og sluttede sig til gruppen af elevatorhold, der består af Arminia Bielefeld, VfL Bochum og FC St. Pauli.

Resultater

Titler 

Tysk mester
 Sølv (1): 1963 

Tysk pokalvinder
 Sølv (3): 1966, 1975, 1998

Tysk amatørmester
 Vinder (1): 1988

Kendte spillere 
  Bernard Dietz
  Ahn Jung-Hwan

Danske spillere 
  Stig Tøfting
  Erik Bo Andersen
  Thomas Bælum
  Søren Larsen
  Kristoffer Andersen
  Morten Rasmussen

Referencer

Eksterne henvisninger 

 MSV Duisburgs officielle hjemmeside

Duisburg, MSV
Etableret i 1902
Duisburg
Fanejede fodboldklubber
Emilia Plater

Komtesse Emilia Plater (13. november 1806 – 1831) var en revolutionær fra Storfyrstendømmet Litauen. Hun kæmpede i Novemberopstanden og regnes for et nationalhelt i Hviderusland, Litauen og Polen, som tidligere var dele af Den polsk-litauiske realunion. 

Emilia Plater blev født i Vilna (Vilnius) i en aristokratisk familie af Franciszek Ksawery Plater og Anna født Mohl. Hendes forældre blev skilt, da hun var ni år gammel og hun blev opfostret af sine fjerne slægtninge Plater-Żyberk-familien på deres familiegods Līksna i Letland. Hun beundrede af Jeanne d'Arc og Bobolina, en kvinde der blev et ikon for den græske opstand mod osmannerne. Disse interesser blev fulgt af en interesse for ridning og skydning, hvilket var ret usædvanligt for en kvinde af aristokratisk familie i det tidlige 19. århundrede.

I begyndelsen af Novemberopstanden mod Rusland var området, der tidligere havde været Storfyrstendømmet Litauen, ikke påvirket af kampe, og der fandtes ikke anti-zaristiske enheder. Emilia Plater besluttede at danne en af de første litauiske partisanenheder. Hun klippede sit hår og udrustede en gruppe frivillige. Enheden bestod af ca. 280 infanteri, 60 kavaleri og flere hundrede bønder med krigsleer. Fra området Daugavpils (Dyneburg) krydsede hun grænsen til Žemaitija, hvor hun i april 1831 erobrede byen Zarasai. Hendes enhed vendte tilbage til Daugavpils, men en rekogniseringstur viste at byen var for kraftigt forsvaret.

Nu vendte hun tilbage til Žemaitija og vendte sig mod Poniewież (Panevėžys), hvor hendes styrker slog sig sammen med enheden kommanderet af Karol Załuski. Kort efter ankom general Dezydery Chłapowski til området med store styrker og tog kontrol over alle enheder, der kæmpede i det tidliger storfyrstendømme. Ifølge en populær myte rådede han Emilia Plater til at træde tilbage og vende hjem. Hun svarede, at hun ikke havde nogen intention om at tage sin uniform af før fædrelandet var befriet. 

Hendes valg blev accepteret og hun blev gjort til leder af 1. kompagni af det polske 1. litauiske infantri regiment. Hun kæmpede med udmærkelse og blev forfremmet til kaptajn, som var den højeste rang, der var blevet givet en kvinde på det tidspunkt. Efter de polske enhder var besejret af russerne, besluttede general Chłapowski at krydse grænsen til Preussen og hvile der. Emilia Plater nægtede at følge ordre og besluttede at prøve at bryde igennem til Litauen for at fortsætte kampen i stedet. Hun blev alvorligt syg og døde den 23. december 1831. Hun blev begravet i den lille landsby Kopciowo (Kapčiamiestis) ved Suwałki.

Eksterne henvisninger 

 Kort biografi 
 www.emiliaplater.org 
 Brevet fra Emilia Plater, hvori hun bekræfter, at hun meldte sig frivilligt til hæren.

Adel fra Litauen
Litauens historie
Personer fra Vilnius
Karlsruher SC

Karlsruher SC ofte hentydet til som Karlsruhe SC er en tysk fodboldklub fra Karlsruhe i Baden. Klubben spiller i den næstbedste tyske række, 2. Bundesliga. I Danmark huskes klubben bedst, fordi Brøndby IF sensationelt slog den ud af UEFA Cuppen i 1997.

Historie 
Den nuværende klub blev til i 1952 som en fusion af KFC Phoenix (grundlagt 1894) og VfB Mühlburg. Den nye klub klarede sig godt og i 50'erne og 60'erne var den en solid magtfaktor i tysk fodbold, men i 1968 måtte klubben forlade den bedste række. I slutningen af 70'erne og begyndelsen af 80'erne rykkede klubben flittig op og ned uden nogensinde at få et ordentligt fodfæst i Bundesligaen.

I 1987 lykkedes det dog at vende tilbage under den karismatiske træner Winfried Schäfer. I starten af 90'erne blev det således til flere gode placeringer og dermed deltagelse i UEFA Cup. Det var i den forbindelse, at klubben mødte Brøndby IF i 1996/1997-sæsonen. I Parken vandt Karlsruhe med sikre 3-1, og alle troede, at de var gået videre, men på Wildparkstadion vandt BIF returopgøret med legendariske 5-0, hvilket sendte Karlsruhe ud. I 1998 måtte klubben forlade Bundesligaen og efter en sviptur i Regionalligaen i 2000/2001-sæsonen, lå klubben i toppen af 2. Bundesliga i seks sæsoner, før det i 2007 lykkedes at vende tilbage til Bundesligaen. Her spillede man de følgende to sæsoner, inden man i 2009 atter rykkede ned i den næstebedste liga.

Titler 

Tysk mester
 Vinder (1): 1909
 Sølv (1): 1956 

Tysk pokalvinder
 Vinder (2): 1955, 1956
 Sølv (2): 1960, 1996

Kendte spillere 
  Thomas Hässler
  Mehmet Scholl
  Oliver Kahn

Danske spillere 
  Ove Flindt Bjerg

Eksterne henvisninger 

 Karlsruher SC's officielle hjemmeside

Fodboldklubber i Tyskland
Etableret i 1894
SC
Fanejede fodboldklubber
FLIK

FLIK er en fagforening for levnedsmiddelingeniører, levnedsmiddelkandidater, bromatologer, ernæringskandidater og andre med en tilsvarende uddannelse.

FLIK køber i dag 2007 sine medlemsydelser hos ingeniørforeningen IDA og overvejer integration med IDA.

Ekstern henvisning 
FLIKs hjemmeside 

Foreninger fra Danmark